Vinnuhópar frá Sjálfstæðisflokki , Viðreisn og Bjartri framtíð munu hefja vinnu við gerð stjórnarsáttmála ríkisstjórnar þessara flokka um helgina . Bjarni Benediktsson , formaður Sjálfstæðisflokksins , segir formennina sammála um að láta vinnuna ganga hratt fyrir sig og kveðst vonast til að það liggi fyrir um miðja næstu viku hvort hægt sé að ná saman . Formenn flokkanna þriggja ákváðu í gær að hefja formlegar stjórnarmyndunarviðræður . „ Við ætlum að láta reyna á stjórnarsáttmála núna og teljum að þessi samtöl hafi leitt það í ljós að það séu nægilega margir samstarfsfletir , “ sagði Bjarni eftir fund formannanna og þingflokksfund og bætti því við að hann væri ágætlega bjartsýnn á að það tækist vel . Í umfjöllun um stjórnarmyndunarviðræðurnar í Morgunblaðinu í dag kemur fram , að ekki gæti mikillar bjartsýni um að þessi tilraun takist , samkvæmt samtölum við þingmenn og stuðningsmenn flokkanna , en þó virðast margir telja hana þess virði .